《追咏西湖行乐寄傅清叔》
宋代·赵孟坚

闻借侯家宅，湖边度夏凉。
钟鱼连梵寺，雉堞傍城墙。
闲适心无事，清和日正长。
藕花虽尚稚，荷叶自多香。
苦笋回余味，青梅弄半黄。
生绡画团扇，细葛制轻裳。
水近风生座，檐虚月满廓。
龙舟花桨榾，骝马紫绦韁。
竟日歌声沸，通宵水面光。
不妨投辖饮，更称静琴张。
诗社联行卷，仙姝学道妆。
英游伴王谢，清梦到羲皇。
曾约陪游盖，惭稽动客樯。
忆君成怅望，为我细思量。
几度吟成后，凭谁远寄将。
意多收不尽，事鄙每牵忙。
今夕微醺起，中宵捉笔狂。
浪吟无次第，聊表未遗忘。

作者简介：中国南宋画家。生于庆元五年（1199），卒于景定五年（1264），一说卒于咸淳三年（1267）。字子固，号彝斋；宋宗室，为宋太祖十一世孙，汉族，海盐广陈（今嘉兴平湖广陈）人。曾任湖州掾、转运司幕、诸暨知县、提辖左帑。工诗善文，家富收藏，擅梅、兰、竹、石，尤精白描水仙；其画多用水墨，用笔劲利流畅，淡墨微染，风格秀雅，深得文人推崇。有书法墨迹《自书诗卷》，绘画《墨兰图》、《墨水仙图》、《岁寒三友图》等传世，著《彝斋文编》4卷。